<classify> WAKATI uboreshaji wa Daftari la Kudumu la Wapigakura ukianza mkoani Ruvuma, baadhi ya wananchi wa mji wa Mbinga, wameipongeza Tume ya Taifa ya Uchaguzi NEC kwa kuanza utaratibu huo mapema kwani utatoa fursa kwa wananchi wengi kushiriki uchaguzi mkuu wa mwaka huu.Wakizungumza kwa nyakati tofauti mjini hapa juzi, baadhi ya wananchi walisema uamuzi uliofanywa na tume hiyo kuanza maboresho hayo mapema ni ishara njema kwamba uchaguzi mkuu ujao utakuwa huru na haki na Watanzania wengi watashiriki kuchagua viongozi wao kwa kuwa wengi watajiandikisha.Angelus Kapinga alisema amefurahi kuona uchaguzi mkuu wa mwaka huu atatumia haki yake ya msingi kupiga kura kwa ajili ya kuwachagua viongozi kuanzia nafasi ya udiwani, ubunge na Rais kwani uchaguzi wa mwaka 2015 hakufanikiwa kupiga kura kutokana na kuwa na umri chini ya miaka 18 ambao hauruhusiwi kisheria kupiga kura.John Kowelo amepongeza uhamasishaji mkubwa unaofanywa na Msimamizi wa Uchaguzi Jimbo la Mbinga Mjini, Grace Quintine, ili kuhakikisha wananchi wenye sifa wanapata haki yao kujiandikisha katika Daftari la Kudumu la Wapigakura kwa ajili ya uchaguzi mkuu ujao utakaofanyika baadaye mwaka huu.Mkurugenzi wa Halmashauri ya Mji Mbinga anapita kila mtaa na magari yenye vipaza sauti na wakati mwingine kwa miguu kuhamasisha wananchi kujitokeza kwa wingi katika vituo vya kujiandikisha katika Daftari la Kudumu la Wapigakura, jambo linaloonekana kuwavutia watu wengi wa mji wa Mbinga, alisema.Kwa upande wake, Msimamizi wa Uchaguzi Jimbo la Mbinga Mjini, Quintine aliwataka waandikishaji wasaidizi wa Daftari la Kudumu la Wapigakura kuwa makini, kuzingatia sheria na kanuni za NEC wakati wote wa uandikishaji wananchi katika daftari hilo.Pia aliwakumbusha kushirikiana na wadau wengine wakiwamo mawakala wa vyama vya siasa kuhamasisha wananchi kujitokeza kwa wingi kujiandikisha katika daftari hilo katika maeneo yao.Mkurugenzi wa Halmashauri ya Mji Mbinga, aliwataka maofisa wanaoandikisha wananchi kutumia muda wa ziada kusoma kwa makini maelekezo yote waliyopewa wakati wa semina ya siku mbili ya kuwajengea uwezo ili kazi zao watekeleze kwa weledi.Mbali na maagizo hayo, pia aliwataka kutunza vifaa walivyopewa na tume na kuhakikisha kila mtu mwenye sifa anayestahili kuandikishwa katika daftari hilo anaandikishwa kama atakuwa na sifa. Aidha, aliwaonya kujiepusha kufanya kazi kwa mihemko ya kisiasa na kwamba serikali inawaamini watatekeleza vema majukumu waliyopewa na NEC.  <topic>: kitaifa 